Russland fylles opp av kopier etter sanksjonene
En Big Mac får du ikke, men skal det være en Big Hit? Eller hva med en handdukshallere fra Ikea, nei, Swed House? Det ble en merkedag da den gule «M» en ble tatt ned fra burgerkjeden McDonalds populære filial midt i Moskva sentrum på forsommeren i 2022.  «M»´en tilhørte ikke hvilken som helst kafé: Da «den gylne måken» for første gang åpnet i Moskva i 1990, to måneder etter Berlinmurens fall, ble det et symbol på den nye politiske åpenheten i Russland.  De færreste hadde trodd at drøye 30 år frem i tid skulle vestlige selskaper stå i kø for å komme seg ut av et Russland i krig med nabolandet. Russere har for lengst vent seg til – og blitt hektet på- smaken av amerikansk fast food. Utfallet har derfor blitt en eksplosjon av dobbeltgjengere.  «Big Hit» For å fylle tomrommet de populære vestlige merkevarene har skapt etter en brå flukt, ble russiske aktører umiddelbart koblet inn for å fylle etterspørselen.  I McDonalds lokaler har burgerkjeden «Deilig, punktum» rykket inn. Akkurat de samme ansatte steker burgere og friterer pommes frites.  En Big Mac er døpt om til «Big Hit», mens kjøper du en «Fresh Muffin» ligner den til forveksling en «McMuffin». Starbucks med russisk lue Kaffekjeden Starbucks fikk en av Russlands mest kjente rappere, Timoti, med på eiersiden da de etter invasjonen ble døpt om til «Stars Coffee» og ble russisk. Logoen er tilsynelatende den samme havfruen, men ved nærmere øyesyn er kronen byttet ut med en tradisjonell russisk lue. – De spør deg om navnet ditt, skriver det på koppen, og roper det når kaffen er klar. Alle som jobber der er de samme, sier Jonny Tickle, en brite i Moskva, til nyhetsbyrået AP.  Kylling i bøtte Frityrfavoritten KFC ble kjapt kjøpt opp av russiske forretningsmenn og gitt navnet «Rostik». Forskjellen på de to kjedene ser ut til å stoppe der.  Kyllingklubbene serveres i de samme lokalene, i røde bøtter. Logoen er fortsatt rød, hvit og svart. – Rettene vi lager er nøyaktig de samme som KFC, forteller en av de nye eierne til russiske RBC News. VG har snakket med russere som forteller at de ikke smaker forskjell på produktene. IKEA-kopi Smultringkjeden Krispy Kreme er Crunchy Dream nå. Dunkin´Donuts er Donutto.  Russernes møbel-favoritt Ikea har også måttet pakke sammen og forlate Russland. Den belarusiske erstatteren har freidig nok tatt navnet Swed House, varene har svenskklingende navn, og logoen er – ja, du gjettet riktig – gul og blå.  Swed house har dessuten flyttet inn i flere av svenskenes tidligere produksjonslokaler, hvor de blant annet lager varer som de populære «Doftfarmaljus» og «Peppershanddukshallare». Selskapet som har opphavsretten til merkevaren Ikea sier til nyhetsbyrået AP at de «undersøker mulige grep» for å sikre at merkevaren ikke blir misbrukt. – Ikea har ingen ting med Swed House å gjøre. Det vi ser er at de forsøker å rykke inn og ta Ikeas kunder, sier en representant fra Inter Ikea Group til Financial Times.  10.000 «exits» Belarusiske Swed House representerer en trend: Etablerte merker fra det Kreml ser på som «vennlige» land får ta seg inn i det russiske markedet. Nesten 10.000 utenlandske selskaper forlot Russland i løpet av 2022 og de første 10 månedene av 2023, viser tall fra den russiske forretningsavisen Vedomosti. Det som så har skjedd er at Russland i stedet har rettet seg mot nye markeder i øst, viser tall fra Business Insider.  Antallet selskaper i Russland med medeiere fra Kina og tidligere sovjetiske republikker, har nemlig økt kraftig.  85 prosent av de nye selskapene som etablerte seg i det russiske markedet de første 10 månedene av 2023 var enten kinesiske eller fra det tidligere Sovjet, viser tall avisen har hentet inn. «Uautoriserte» merkevarer For den brustørste russer er hyllene i butikkene nå fylt opp med Coca Colas russiske tvilling Cool Cola, og Fantas utfordrer Fancy. Sitronbrusen heter ikke Sprite, men Street. En del av de autentiske flaskene med Coca-Cola finner likevel veien inn til russiske forbrukere, men da «uautorisert», via et mellomland som ikke har ilagt sanksjoner mot Russland, og derfra inn på russisk jord. Det betyr at etikettene for eksempel kan være på arabisk, forteller en russisk mann VG har snakket med, som ønsker å forbli anonym. – Utvalget som helhet er nå mye bredere enn i europeiske land. Det viktigste er å ha penger til å kjøpe alt, sier han til VG. 
Russland har skapt egne versjoner som ligner veldig på vestlige produkter som har måttet forlate landet på grunn av sanksjoner. Dette gjelder blant andre McDonald's, KFC, Starbucks, Ikea og Dunkin`Donuts. Nesten 10.000 utenlandske selskaper forlot Russland i løpet av 2022 og de første 10 månedene av 2023. Antall selskaper med medeiere fra Kina og tidligere sovjetiske republikker har økt kraftig i Russland.